АҞӘА, ԥхынгәы 29 - Sputnik. Урыстәыла арра-техникатә ус ацура, С-400-гьы абрахь иналаҵаны Ҭырқәтәылазы феида рзалоуп, убри азы аԥхьаҟагьы иацҵахоит ҳәа РИА Новости иазеиҭеиҳәеит Ердоган иабжьгаҩ хада Миуджахит Киучиукиылмаз.
"С-400 аганахь ала ҳара ҳпозициа акыр иаартуп. Ауаажәларра абри азы ираҳҳәо иашоуп. Ари атемала ҳазлацәажәо зегьы амч шрымоу иаанхоит. Урыстәылеи ҳареи ҳарра-техникатә усеицура ҳҭахрақәа ирықәшәоит, ԥхьаҟагьы уи иацаҳҵоит", - иҳәеит Киучиукиылмаз.
С-400 Ҭырқәтәылаҟа анашьҭразы аиқәшаҳаҭра анапы аҵаҩын 2017 шықәса рзы. Урыстәылатәи азенит-ракетатә системақәа С-400 амаҭәахәқәа Ҭырқәтәылаҟа рнагара иалагеит 2019 шықәсазтәи реиқәшаҳаҭра инақәыршәаны. Аилаӡара ахәԥса иартәоит 2,5 миллиард доллар.
С-400 аахәара иахырҟьаны Ҭырқәтәылеи Америкеи еиванагалеит. Вашингтон аилаӡара мап ацәктәуп уи ацынхәрас америкатәи акомплекс Patriot аашәхә ҳәа иқәгылеит, аха Ҭырқәтәыла уи мап ацәнакит.
Мшаԥымза анҵәамҭазы Ҭырқәтәыла ААР ахада Мевлиут Чавушоглу аҳәамҭа ҟаиҵеит аҭырқәа ган С-400 аҩбатәи аполк аахәаразы аилацәажәарақәа шымҩаԥнаго.
ЕАА аҳәынҭмаӡаныҟәгаҩ ихаҭыԥуаҩ Викториа Нуланд аконгресс аҿы лықәгылараҟны илҳәеит Анкара аганахь асанкциақәа шалагалахо урыстәылатәи абџьар аахәара иаҟәымҵыр.